Tulkojums

ECSEL kopuzņēmuma un Latvijas Republikas Izglītības un zinātnes ministrijas vienošanās
Šī vienošanās ( turpmāk “Nolīgums”) ir noslēgts starp šādām pusēm:
no vienas puses —
kopuzņēmums ECSEL, turpmāk “kopuzņēmums ECSEL”, kura adrese ir Avenue de la Toison d’Or/ Guldenvlieslaan 56-60, 1160, Brisele, un kuru Nolīguma parakstīšanas nolūkā pārstāv tā izpilddirektors Andreass Vilds (Andreas Wild)
un
no otras puses —
Latvijas Republikas Izglītības un zinātnes ministrija, kuru Latvijas Republika iecēla saskaņā ar kopuzņēmuma ECSEL statūtu 2. panta 2. punktu, reģistrācijas Nr.90000022399; adrese: Vaļņu iela 2, Rīga, LV-1050, Latvija [90000022399],
turpmāk “Puses”.
Iepriekš minētās Puses ir vienojušās slēgt Nolīgumu saskaņā ar turpmāk izklāstītajiem noteikumiem.
TĀ KĀ:
1)	Padomes 2014. gada 6.maija Regula (ES) Nr. 561/2014, ar ko izveido kopuzņēmumu ECSEL (turpmāk - Regula (ES) Nr. 561/2014, ar ko izveido kopuzņēmumu ECSEL), paredz, ka kopuzņēmumam ECSEL ir jāsniedz dalībniekiem finansiāls atbalsts netiešās darbībās pēc atklātiem uzaicinājumiem iesniegt priekšlikumus konkursa kārtībā,
2)	Eiropas Parlamenta un Padomes 2013.gada 11.decembra Regulu (ES) Nr.1291/2013, ar ko izveido Pētniecības un inovācijas pamatprogrammu “Apvārsnis 2020”, var īstenot, izmantojot publiskā un privātā sektora partnerības, kuru visi attiecīgie dalībnieki apņemas atbalstīt pētniecības un inovācijas pasākumu izstrādi un īstenošanu,
3)	ECSEL publisko iestāžu padomes apstiprinātās ar uzaicinājumiem iesniegt priekšlikumus saistītās novērtēšanas un atlases procedūras nosaka kopuzņēmuma ECSEL darbību, kas ir saistīta ar uzaicinājumiem iesniegt pieteikumus, pieteikumu novērtēšanas un atlases procedūrām, valsts finansējuma piešķiršanu šādiem uzaicinājumiem iesniegt pieteikumus un sekojošu dotācijas nolīgumu slēgšanu ar atbalsta saņēmējiem,
4)	Regula (ES) Nr. 561/2014, ar ko izveido kopuzņēmumu ECSEL, paredz, ka ECSEL iesaistītās valstis ieceļ Valsts finansējošā iestādi, kuras atbild par tādu pienākumu izpildi, kas saistīti ar kopuzņēmuma ECSEL darbību,
5)	Regula (ES) Nr. 561/2014, ar ko izveido kopuzņēmumu ECSEL, paredz, ka Nolīgums sadarbībai starp ECSEL iesaistītajām valstīm un kopuzņēmumu ECSEL ir noslēgts, pamatojoties uz administratīvo nolīgumu, kas slēdzams starp organizāciju(ām), ko ECSEL iesaistītās valstis iecēlušas šādā nolūkā, un kopuzņēmumu ECSEL, 
6)	Latvija ir iecēlusi Latvijas Republikas Izglītības un zinātnes ministriju par valsts finansējošo iestādi, 
7)	Lai īstenotu Nolīgumu, Latvijas Republikas Izglītības un zinātnes ministrijas vārdā kā valsts finansējošā iestāde rīkojas Valsts izglītības attīstības aģentūra (turpmāk – VFI), 
8)	saskaņā ar Regulai (ES) Nr. 561/2014, ar ko izveido kopuzņēmumu ECSEL, pievienoto statūtu 17. panta 2. punktu, ja VFI neuztic ECSEL kopuzņēmumam īstenot tās ieguldījumu, tā veic visus nepieciešamos pasākumus, lai izveidotu savus dotāciju nolīgumus laika periodam, kas saskan ar kopuzņēmuma ECSEL dotāciju nolīgumiem. Kopuzņēmuma ECSEL veiktās izmaksu atbilstības pārbaudes VFI var iekļaut savā maksājumu procesā,
9)	Valsts izglītības attīstības aģentūra slēdz valsts dotāciju nolīgumus ar dalībniekiem atbilstīgi nacionālām tiesību normām,
10)	Nolīgums ir saistošs kopuzņēmumam ECSEL, Latvijas Republikas Izglītības un zinātnes ministrijai un Valsts izglītības attīstības aģentūrai. 
Puses ir vienojušās par tālāko:
1. pants. Nolīguma joma un darbības ilgums 
1.	Nolīgums definē Pušu tiesības un saistības attiecībā uz valsts finansējuma piešķiršanu dalībniekiem netiešās darbībās pēc kopuzņēmuma ECSEL uzaicinājuma iesniegt pieteikumus. 

2.	Nolīgums ir jālasa saistībā ar šādiem tiesību aktiem un lēmumiem:

a)	Regula (ES) Nr. 561/2014, ar ko izveido kopuzņēmumu ECSEL,
b)	Eiropas Parlamenta un Padomes Regula (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” dalības un rezultātu izplatīšanas noteikumus,
c)	Eiropas Parlamenta un Padomes Regula (ES) Nr. 1291/2013, ar ko izveido Pētniecības un inovācijas programmu “Apvārsnis 2020”,
d)	kopuzņēmuma ECSEL novērtēšanas un atlases procedūras, kas saistītas ar uzaicinājumiem iesniegt pieteikumus (Lēmums ECSEL-PAB-2014.02),
e)	kopuzņēmuma ECSEL dotāciju nolīguma paraugs,
f)	kopuzņēmuma ECSEL darba plāns, ko attiecīgajam laikposmam pieņēmusi ECSEL valde.

3.	Ja Nolīgumā nav noteikts citādi, visiem šeit iekļautajiem terminiem ir tāda pati nozīme, kā definēts šā panta 2. punktā aprakstītajos tiesību aktos un lēmumos.

4.	Nolīgums neietver līdzekļu apmaiņu starp Pusēm, kā arī nenosaka kādas puses pienākumu veikt jebkādu maksājumu otrai Pusei.

5.	Nolīgums starp Pusēm ir spēkā līdz 2024. gada 31. decembrim. 

2. pants. Definīcijas 
Nolīguma nolūkā piemērojamas šādas definīcijas:

1)	“ECSEL valde” (turpmāk “Valde”) ir kopuzņēmuma ECSEL valde, kā norādīts Regulas Nr. 561/2014, ar ko izveido kopuzņēmumu ECSEL, statūtu 4., 5., 6. un 7. pantā; 

2)	“ECSEL Publisko iestāžu padome” (turpmāk “Padome”) ir kopuzņēmuma ECSEL padome, kā norādīts Regulas Nr. 561/2014, ar ko izveido kopuzņēmumu ECSEL, statūtu 4., 10., 11. un 12. pantā;

3)	“netiešas darbības” ir pētniecības un inovācijas darbības, kurām kopuzņēmums ECSEL un VFI sniedz finansiālu atbalstu un kuras dalībnieki īsteno;

4)	“dalībnieks” ir jebkura juridiska persona, kas īsteno darbību vai darbības daļu un kurai ir tiesības un saistības attiecībā pret kopuzņēmumu ECSEL un VFI; 

5)	“ECSEL dotācijas nolīgums” ir kopuzņēmuma ECSEL un netiešo darbību dalībnieku parakstīts dotācijas nolīgums;

6)	“Valsts dotācijas nolīgums” ir VFI un dalībnieka parakstīts dotācijas nolīgums.

3. pants. Pušu saziņa
1.	Jebkura ar Nolīgumu saistītā saziņa tiek īstenota, izmantojot e-pastu, uz šādām adresēm:
kopuzņēmumam ECSEL: 
Andreass Vilds (Andreas Wild), izpilddirektors 
Andreas.Wild@ecsel.europa.eu

Valsts finansēšanas iestādei: 
kontaktpersona(-s): Dita Traidās, Valsts izglītības attīstības aģentūras direktore
E-pasta adrese(-s):  dita.traidas@viaa.gov.lv
4. pants. Īpaši VFI kritēriji un noteikumi iekļaušanai darba plānā
1.	30 dienu laikā pēc kopuzņēmuma ECSEL izpilddirektora pieprasījuma, VFI paziņo kopuzņēmumam ECSEL:

a)	darba plānā ietvertās nākamā(-o) gada(-u) izdevumu aplēses;
b)	īpašos noteikumus valsts finansējuma izmaksu atbilstībai;
c)	īpašos kritērijus atsevišķu pieteikuma iesniedzēju atbilstībai, lai saņemtu valsts finansējumu;
d)	valsts finansējumam izmantojamo atbilstīgo izdevumu atlīdzināšanas likmi (ja piemērojams, pēc dalībnieku kategorijas un/vai darbības veida). 

2.	Ar konkrētajiem kritērijiem un noteikumiem, kas minēti 1.punktā, kopuzņēmuma ECSEL izpilddirektors iepazīstina Valdi, lai tos iekļautu darba plānā. Kad lēmums ir pieņemts, tas Pusēm ir saistošs.

3.	Izņēmuma gadījumos, ja kādi atsevišķi kritēriji vai noteikumi, kas aprakstīti šā panta 1.punktā, kopuzņēmuma ECSEL izpilddirektoram netiek paziņoti laikā, kad tie ir jāiekļauj darba plāna pieņemšanas lēmumā, tie tiek iekļauti Valdes lēmumā par grozījumiem ar nosacījumu, ka tos iesniedz ne vēlāk kā 30 dienu pirms uzaicinājuma iesniegt priekšlikumus termiņa beigām. 

5. pants. Valsts dotācijas nolīgums  
1.	VFI veic visus vajadzīgos pasākumus, lai noformētu un parakstītu valsts dotāciju nolīgumus ar dalībniekiem 3 mēnešu laikā no dienas, kad pieteikuma iesniedzējiem paziņots, ka viņu pieteikumi ir izvēlēti finansēšanai. VFI informē kopuzņēmumu ECSEL, par jebkuru notikumu vai apstākli ārpus VFI kontroles, kas radies bez VFI vainas vai nolaidības un  kuru VFI saprātīgi rīkojoties nevarēja novērst, kas rada konkrēta dotācijas nolīguma parakstīšanas kavēšanos. 

2.	Netiešo darbību aprakstu, kas pievienots kopuzņēmuma ECSEL piešķīruma nolīgumam un ko paziņojis kopuzņēmums ECSEL, piemēro valsts dotāciju nolīgumam bez jebkādām izmaiņām.

3.	VFI nepiemēro vai neuzliek nekādus papildu specifiskus kritērijus vai nosacījumus, izņemot tos, kas norādīti Nolīguma 4.panta 1.punktā un iekļauti darba plānā. 

4.	Puses ar šo vienojas savstarpēji sazināties 15 dienu laikā pēc datuma, kad tām kļūst zināms kāds no šādiem faktiem:
a)	kopuzņēmuma ECSEL dotācijas nolīguma /valsts dotācijas nolīguma parakstīšanas datums, tostarp (kad piemērojams) valsts finansējuma summa un darbības sākuma datums, kā arī šo minēto nolīgumu spēkā esamības laikposms; 
b)	jebkādi kopuzņēmuma ECSEL dotācijas nolīguma/valsts dotācijas nolīguma grozījumi/darbības izbeigšana, tostarp šo minēto pušu izmaiņas; 
c)	jebkāda kopuzņēmuma ECSEL dotācijas nolīguma/valsts dotācijas nolīguma darbības izbeigšana.
6. pants. Tehniskā uzraudzība un ziņošana
1.	Kopuzņēmums ECSEL veic tehnisko uzraudzību un ziņošanu saskaņā ar pamatprogrammas “Apvārsnis 2020” noteikumiem un saistībām, kā definēts attiecīgajā kopuzņēmuma ECSEL dotācijas nolīgumā un jebkurā tam piemērojamā tiesību aktā vai lēmumā. 
2.	 VFI nav vajadzīga papildu tehniskā uzraudzība un ziņošana, izņemot to, ko pieprasa kopuzņēmums ECSEL. 
3.	 Kopuzņēmuma ECSEL tehniskie ziņojumi un veiktās tehniskās uzraudzības rezultāti VFI ir pieejami 30 dienu laikā pēc tam, kad kopuzņēmuma ECSEL izpilddirektors tos ir akceptējis un apstiprinājis.
4.	Kopuzņēmums ECSEL veicot tehnisko uzraudzību un ziņošanu ņem vērā īpašās prasības, kuras laikus ir paziņojusi VFI, ja tādas ir nepieciešamas, lai atzītu dalībnieku izmaksu atmaksāšanas pieprasījumus.     
7. pants. Finanšu uzraudzība un maksājumi
1.	Kopuzņēmums ECSEL nodrošina VFI piekļuvi tādas izmaksu atbilstības pārbaudes rezultātiem, kas veikta saskaņā ar pamatprogrammas “Apvārsnis 2020” noteikumiem, ko VFI izmanto sava maksājumu procesa ietvaros. VFI var veikt izmaksu atbilstības pārbaudi atbilstoši konkrētiem nacionālajiem noteikumiem. 

2.	Ja kopuzņēmuma ECSEL vai valsts dotācijas nolīgums ir pakļauts atmaksas tiesībām, ar šādām tiesībām saistītos dokumentus (piem., līgumi vai maksājumu uzskaite), Puses uzglabā iespējamajā maksājumu atgūšanas periodā saskaņā ar spēkā esošajiem Eiropas Savienības vai valsts tiesību aktiem. 

3.	Puses ar šo savstarpēji vienojas sīki informēt viena otru par netiešo darbību finansiālo darījumu pabeigšanu. 
8. pants. Konfidencialitāte 
1.	Puses saglabā jebkuras tādas informācijas un dokumentu (jebkurā formā) konfidencialitāti, kas rakstiski vai mutiski ir atklāta un saistīta ar uzticēto uzdevumu izpildi un kas rakstiski skaidri ir norādīta kā konfidenciāla informācija. 

2.	Puses neizmanto konfidenciālo informāciju un dokumentus citā nolūkā, vienīgi Nolīgumā noteikto saistību izpildei, ja vien rakstiski nav noteikts citādi.  

3.	Iepriekšējā punktā norādītais pienākums Pusēm ir saistošs Nolīguma izpildes laikā un piecus gadus pēc tam, sākot ar Nolīguma darbības izbeigšanas datumu un izņemot šādus gadījumus:
a)	attiecīgā Puse piekrīt atbrīvot otru Pusi no konfidencialitātes saistībām agrāk;
b)	konfidenciālā informācija kļūst publiski zināma citā veidā, ne šīm saistībām pakļautajai Pusei pārkāpjot konfidencialitātes nosacījumus;
c)	konfidenciālā informācija ir jāatklāj saskaņā ar tiesību akta prasībām.

9. pants. Personas datu apstrāde 
1.	Ja uzticēto pienākumu izpildē kopuzņēmumam ECSEL ir jāveic personas datu apstrāde, kopuzņēmums ECSEL veic personas datu apstrādi saskaņā ar 2000.gada 18.decembra Eiropas Parlamenta un Padomes Regulu Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti.

Šādus datus apstrādā turpmāk norādītais datu operators: kopuzņēmuma ECSEL izpilddirektors, darot to vienīgi Nolīguma īstenošanas, pārvaldības un uzraudzības nolūkā, kas neierobežo iespējamu datu nodošanu struktūrvienībām ar uzraudzības vai pārbaudes pienākumiem, ievērojot piemērojamos noteikumus.

2.	Ja VFI veicamo uzdevumu izpildei ir nepieciešama personas datu apstrāde, šo datu apstrāde ir jāveic saskaņā ar piemērojamiem valsts tiesību aktiem par datu aizsardzību. 

10. pants. Revīzijas un kontroles
1.	Abas Puses nodrošina, ka Eiropas Komisija, Eiropas Birojs krāpšanas apkarošanai un Revīzijas palāta attiecībā uz Nolīgumu var īstenot savas kontroles tiesības saskaņā ar 14. panta 3. punktu Padomes Regulā (ES) Nr. 561/2014.

11. pants. Piemērojamie tiesību akti un strīdu risinājums 
1.	Šo Nolīgumu reglamentē Eiropas Savienības tiesību akti. 

2.	Jebkuri strīdi, kurus nav iespējams atrisināt draudzīgu sarunu veidā, ir jāiesniedz izskatīšanai Vispārējās tiesas jurisdikcijā vai apelācijai Eiropas Savienības Tiesā.

3.	Nekas Nolīgumā nav skaidrojams kā atteikšanās no jebkādām priekšrocībām vai neaizskaramības, kas kopuzņēmumam ECSEL piešķirtas saskaņā ar attiecīgu tiesību aktu vai starptautiskām tiesībām.
12. pants. Atbildība 
1.	Kopuzņēmums ECSEL neuzņemas atbildību par jebkādu VFI vai trešajām pusēm radītu kaitējumu, kas radies Nolīguma īstenošanas, tostarp rupjas nolaidības, rezultātā.

2.	VFI nevar uzņemties atbildību par jebkādu kaitējumu, ko radījis kopuzņēmums ECSEL vai trešās personas, iesaistoties uzticēto uzdevumu izpildē Nolīguma īstenošanas rezultātā.
13. pants. Nolīguma grozījumi 
1.	Nolīgumā jebkurā laikā var veikt grozījumus, pamatojoties uz Pušu savstarpēju rakstisku vienošanos. Jebkuri grozījumi Nolīgumā ir jāveic, tos noformējot rakstiski.

2.	Jebkuram pieprasījumam veikt grozījumus ir jābūt attiecīgi pamatotam un nosūtītam otrai pusei laikus pirms to stāšanās spēkā, ja vien grozījumus pieprasījusī Puse nav sniegusi pietiekamu pamatojumu, ko otra Puse apstiprina.

3.	Grozījumi stājas spēkā datumā, kad pēdējā Puse tos paraksta, vai grozījumu pieprasījuma apstiprinājuma datumā. Grozījumi stājas spēkā Pušu saskaņotajā datumā vai, ja šādas vienošanās nav, datumā, kad grozījums ir Pušu parakstīts.

14. pants. Nolīguma izbeigšana 
1.	Ja kāda no Pusēm uzskata, ka Nolīgumu efektīvi un pienācīgi vairs nevar īstenot, tai ir jākonsultējas ar otru Pusi. Ja vienošanos par risinājumu nav iespējams panākt, katra no Pusēm var izbeigt Nolīguma darbību, oficiāli paziņojot par to otrai Pusei. Nolīguma darbības izbeigšana stājas spēkā 60 dienu pēc attiecīgā paziņojuma saņemšanas, ja vien Puses nevienojas citādi.

2.	Neskarot 1.punktu, iepriekšējo uzaicinājumu iesniegt priekšlikumus noteiktās VFI saistības paliek spēkā. 

15. pants. Anulēšana un pārejas noteikumi	
Darbības, kas uzsāktas saskaņā ar līdzīgiem līgumiem, ko Puses noslēgušas, pirms Nolīguma slēgšanas, paliek spēkā un ir pakļautas attiecīgo līgumu noteikumiem līdz to izpildei.

16. pants. Nolīguma stāšanās spēkā
Nolīgums stājas spēkā datumā, kad to paraksta pēdējā no Pusēm.

PARAKSTI
Kopuzņēmuma ESCEL vārdā         
	Latvijas Republikas Izglītības un zinātnes ministrijas vārdā

Andreass Vilds (Andreas Wild), izpilddirektors                                   	

Mārīte Seile, 
izglītības un zinātnes ministre	
		   
      (paraksts)					              (paraksts)
Briselē, [datums]					[Rīgā], [datums]
2 (divi) eksemplāri angļu valodā

Iesniedzējs: 	
Izglītības un zinātnes ministre 						Mārīte Seile
 	
Vizē: Valsts sekretāra vietniece – 					
Izglītības departamenta direktore, 
valsts sekretāra pienākumu izpildītāja					Evija Papule	

25.05.2015. 15:42 
1949
Depkovska, 67047772
anita.depkovska@izm.gov.lv